PREDKLADACIA SPRÁVA

Návrh nariadenia vlády Slovenskej republiky z ... 2018, ktorým sa mení nariadenie vlády Slovenskej republiky č. 776/2004 Z. z., ktorým sa vydáva Katalóg zdravotných výkonov v znení nariadenia vlády Slovenskej republiky č. 223/2005 Z. z. sa predkladá na vykonanie § 2 ods. 2 zákona č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov a vo vzťahu k účinnosti článku 10 nariadenia Európskeho parlamentu a Rady (EÚ) 2017/852 zo 17. mája 2017 o ortuti a o zrušení nariadenia (ES) č. 1102/2008.
Predmetom návrhu nariadenia vlády je zmena zdravotného výkonu záchovnej stomatológie, ktorým je zdravotný výkon pod kódom V12 ošetrenie zubného kazu iným výplňovým materiálom ako je amalgám. Ako alternatíva amalgámu bude použitý ručne miešaný skloionomérny cement bez modelácie. Vypúšťa sa vekové obmedzenie na vykonanie zdravotného výkonu záchovnej stomatológie pod kódom V 13, ktorým je ošetrenie zubného kazu tak, aby sa mohol vykonávať a uhrádzať napríklad aj u detí od 15. roku života, u ktorých si zdravotný stav bude vyžadovať použitie iného výplňového materiálu ako je miešaný skloionomérny cement.
 Cieľom návrhu nariadenia vlády je zabezpečenie ošetrenia zubného kazu iným výplňovým materiálom ako je amalgám, ktorý bude hradený z prostriedkov verejného zdravotného poistenia, vzhľadom na skutočnosť, že zubní lekári od 1. júla 2018 nesmú používať zubný amalgám na ošetrenie mliečnych zubov, zubov detí mladších ako 15 rokov a tehotných alebo dojčiacich žien, ak si zdravotný stav alebo zdravotný výkon nevyžaduje použitie amalgámu, čo musí zubný lekár odôvodniť v zdravotnej dokumentácii. Postupne, od 1. 1. 2019 sa táto úprava bude vzťahovať na všetky vekové skupiny, v prípade potreby ošetrenia, a to tak, že od roku 2030 sa nebude používať na ošetrenie zubov amalgám.  
 Návrhom nariadenia sa vykonávajú ustanovenia v súvislosti s článkom 10 nariadenia Európskeho parlamentu a Rady (EÚ) 2017/852 zo 17. mája 2017 o ortuti a o zrušení nariadenia (ES) č. 1102/2008 do právneho poriadku Slovenskej republiky.
  Návrh nariadenia nepredpokladá vplyv na rozpočet verejnej správy, nemá vplyv na podnikateľské prostredie, sociálne vplyvy, nemá vplyv na životné prostredie, na informatizáciu spoločnosti ani na služby verejnej správy pre občana.
Návrh nariadenia bol predmetom medzirezortného pripomienkového konania v dňoch od 20. júna 2018 do 28. júna 2018. Akceptované pripomienky sú v predloženom návrhu zapracované. Pripomienkujúce orgány, ktoré nezaslali pripomienky ani ku dňu, kedy boli práce na návrhu nariadenia pred jeho predložením na rokovanie Legislatívnej rady vlády Slovenskej republiky ukončené, sú uvedené vo vyhodnotení pripomienkového konania, ktoré je súčasťou predloženého materiálu. Návrh nariadenia sa na rokovanie Legislatívnej rady vlády Slovenskej republiky predkladá bez rozporu.
Stála pracovná komisia Legislatívnej rady vlády Slovenskej republiky na posudzovanie vybraných vplyvov pri Ministerstve hospodárstva Slovenskej materiál prerokovala a vyjadrila nesúhlasné stanovisko s materiálom predloženým na predbežné pripomienkové konanie s odporúčaním na jeho dopracovanie podľa jej pripomienok.  
Návrh nariadenia nie je predmetom vnútrokomunitárneho pripomienkového konania.
Účinnosť návrhu nariadenia sa navrhuje vo vzťahu na účinnosť článku 10 Nariadenia Európskeho parlamentu a rady (EÚ) 2017/852 zo dňa 17. mája 2017 o ortuti a o zrušení nariadenia (ES) č.1102/2008.